Bestyrelsens Beretning for 2019.

Det er den 12. og den sidste beretning i min formandstid, da jeg ikke længere er andelshaver, kan jeg ikke længere være en del af bestyrelsen.

I 2019 har vi holdt 4 bestyrelsesmøder og et økonomimøde. Der har også været holdt 2 møder i Sønderborg vandråd + et repræsentantsmøde i Vandrådet og en generalforsamling Vandsamarbejdet for Sønderborg Kommune.

I 2018 har vi ikke fået nogen nye tilslutninger.

I 2019 oppumpede vi 320.072 m3 vand, noget mindre end i 2018, eget forbrug til filterskylning m.m., og her er den store besparelse, i 2018 brugte vi 26.209, da kørte vi med de to gamle værker en del af 2019, nu hvor vi på det nye værk sender en stor del af skyllevandet tilbage til processen, var det 1.445 m3, det betyder, at vi har sendt 317.307 m3 ud til forbrugerne. Vi har solgt 292.348 m3, det er næsten 19.000 m3 mindre end i 2018, årsagen hertil kan være, at 2019 er det første hele år, vi har kørt med det nye vandværk, og her har vi mere præcise målinger, hvor det i de gamle værker for en stor dels vedkommende var beregnede værdier. Det giver så et spild på 24.959 m3 svarende til 7,9 % et fald på 0,4 % i forhold til 2018.

Vi havde sidste år 16 lækager på ledningsnettet store som små, det samme antal som i 2018, der var 7, hvor det var en ventil i målerbrønde, 6 anboringsbøjler af alu, 2 stophaner og et brud på en hovedledning. I 2019 afslørede vi 26 lækager hos forskellige andelshavere, det største antal nogensinde, og det var alt fra dryppende vandhaner over løbende toiletter til brud på andelshavernes egne rørsystemer.

Vores system med fjernaflæste målere fungerer fint, selvom vi stadig har nogle vandmålere, som vi ikke har kontakt med. Det får vi nok heller aldrig, man regner med at ca. 90 % er fint. Men derfor kan der godt ske noget uforudset, som da vi i starten af dette år skulle aflæse målerne for forbruget i 2019, manglede vi pludselig kontakten til 512 målere, det var blandt andet hele Birke – og Egemose, disse målere måtte vi aflæse med den håndholdte, ved at køre en tur rundt i området.

Der er nogle andelshavere, som mener, at når vi nu har etableret os med fjernaflæste målere, så har vi overtaget ansvaret for deres vandinstallation. Det er på ingen måde tilfældet, enhver andelshaver har altid selv ansvaret for at vedligeholde og overvåge installationen. Får man et brud, eller er der mistanke om et brud, er det bedste, man kan gøre, kontakte Vandforsyningens personale så finder de ud af, hvad der skal gøres. Viser det sig, at der har været et større udslip, så er der mulighed for at få kompensation for udslippet, der skal dog opfyldes forskellige betingelser som:

* Det skal være et skjult brud.
* Det må ikke kunne takteres som groft og uforsvarlig (fx at man kan høre, at der løber vand i kloak eller bæk).
* Derudover er der en selvrisiko på andelshaverens normal forbrug + 300m3.

Disse regler er nationale, det er jo også forsyningerne i kommunerne som fx Sønderborg Forsyning, som skal have den største del af m3 prisen nemlig vandafledningens afgiften.

Med hensyn til det nye vandværk! Ja så kører det nu 100 %, der er selvfølgelig nogle små problemer, som vi løser løbende undervejs. De største problemer vi har haft, har været i år, så det kommer vi tilbage til ved næste generalforsamling i marts måned, hvis altså Corona situationen ellers er sådan, at vi må.

Skovby gamle vandværk er helt væk, og der ser pænt ud, synes jeg

Vi havde officielt indvielse af vandværket den 29 juni, vi havde en annonce i ugeavisen, at alle andelshaverne var velkommen, det stod også på vores hjemmeside. Derudover var kommunens folk inviteret med borgmesteren i spidsen, samt håndværkere og vandværksfolk i kommunen. Vi havde en rigtig god dag, der var mødt ca. 50 personer, borgmesteren foretog den officielle indvielse, og klippede snoren over, og alle fik en rundvisning på værket.

Fremtiden.

Vi skal i gang med, at se os om efter en afløser for det system, vi har i dag med aflæsning af vandmålerne, for vores aftale med SE ophører ved udgangen af 2023. Selvom der er godt 3 år endnu, så går de hurtigt, og vi skal i hvert fald have et alternativ klar til, når aftalen med SE skal fornyes. Sådan ville det have lydt, hvis denne beretning var blevet læst op i marts måned, men efterfølgende ved vi, at SE nu N1/Nordlys ikke lovgivningsmæssig må have den slags sidebeskæftigelser. Vi har lavet en midlertidig løsning med N1 og Kamstrup, som kan køre indtil udgangen af 2024. Men vi skal inden da have fundet en anden brugbar løsning, bestyrelsen er derfor inviteret til et besøg på Kamstrup i Stilling ved Skanderborg her den 24., til en orientering om de muligheder der er, og hvilke der kommer indenfor de næste par år.

Til slut tak til min bestyrelse for det gode samarbejde vi har, selv om vi er mange, så er vi enige om, hvad vores mål er: Først og fremmest godt drikkevand og derefter så billigt som muligt. Selvom vi er mange, så synes jeg at det fungerer rigtig godt og positivt med mange gode input, så tingene bliver vendt - og set fra mange sider. Så som jeg ser det, er det en fordel for SØV, og dermed for andelshaverne.

Ligeledes en stor tak til det jeg kalder forretningsudvalget for et rigtigt godt og udbytterigt samarbejde.

Også en stor tak til vores ansatte Bjarne og Finn for jeres engagement og omhyggelighed i arbejdet samt jeres gode måde at være på.

Tak til alle for jeres interesse i SØV.

En stor tak til alle for den tid jeg har været en del af bestyrelsen i SØV, det har været en god tid, som jeg altid vil mindes med glæde.

TAK.